  Виталий Пронин Берло дыре ӵемысь кылӥськод: эшшо одӥг колхозэз банкротэн ялӥзы.   Валаськод: колхозлэн ӟеч я урод улэмез потэ кивалтӥсь бордысь но. Кылсярысь, кин тодэ, кыӵе пушйысалыз али Дэри ёросысь «Россия» колхоз, кузёез рос-прос луысалыз ке. Нош отын огаз гуртысьтызы гидазы, кунян интые, куштэм пуныосты вордо ни. Хозяйствоез банкротэн ялыны туртто уго...Тяма гурт котьку бӧрдыса ӧз улы. Иж городлы 12 иськемлы гинэ палэнэ пуксемын ке но, калык аслэсьтыз колхоззэ ик ӝутыны кыльылӥз. «Россия» уго куке-соку туж ӟеч улӥз. Соин ик гуртазы арысь аре, губиос музэн, ӝужаллязы выль юртъёс. Али со калык мар карыны воксё паймемын.- Ӝыны ар ӵоже ум ужаське ни, - огымысь лулӟо гуртоос. - Туэ 23-тӥ мартэ колхозникъёсты кужмысь косӥзы куриськон гожтыны, отпуске шуыса. Но гань-гань шутэтскыса ӧм ик вуттэ - вужзэ кесяса, ваньместы выль заявление «пӧратӥзы». Таяз рад куриськонын пусйыны косӥзы, котькудмы асьме чотын ял каромы шуыса, уждун уз тыриськы. 23-тӥ май вуиз но, милемлы ужъя книжкаосмес берыктӥзы. Сое учкиськомы но, отын ӵабыштэмын: ужысь весяклы мозмытэмын хозяйство быремен валче. Одӥг копейка но уждунмес ӧз тыре. Гуньдӥмы. Али ке но кӧтӝожмес ньылыны ум вормиське.Зэм, уждунэн азьвылгес но бусьтыр ӧм улэ. 2009-тӥ арысен киямы коньдон ӧз вуылы. Колхоз кивалтӥсьёсмы араз кык пол-куинь пол но вошъяськылӥзы. Фермаосмес быдтыны ӧдъязы. Юртъёссэс олокинлы но сётӥзы ни. Гуртамы табере олокыӵе но цех вань: я укноос лэсьто, я редукторъёс потто. Коть огзэ колхозникез ке но отчы кутысалзы ке, кӧтмы сокем ӝож, оло, ӧй луысал. Но милемыз нокин но кулэ уг кары. Хозяйствомы бырем бере туж трос кузя ужтэк кылимы. Ваньмы сямен пенсие потон арлыдэ вуэмын. Уже интыянъя центре учётэ султӥмы ик. Но ваньмы валаськомы ук: кивалтӥсьёслы егитъёс кулэ.Нош кунянъёсынымы мар каризы, тодэ вал. Соосты вузазы, нош гидзэ кыӵе ке кышномуртлы сётӥзы. Ижысь егит нылаш аслыз басьтэм сое, шуо. Табере отын пуны вордэ. Уен-нуналэн вузо соосыд. Олокинэз вуттэмын, вылды. Гидэ нырмес чуртнаны уг лэзё. Со дыре ик ураметӥ костасько куштӥськем пуныос. Таосты фермае уг басьто. Нош липет улэ каръямъёсыз, котыртӥзы  ортчыку, урмыса ик уто. Борддорез йырйыса, вылэ урдскозы кадь. Гид туж вуж ни, тани-тани куашкалоз. Толзэ оло чидалоз, оло уз. Пегӟизы ке урмемъёс, нылпиосмес кесялозы ук сютэмъёс! Кӧтсы тыр луысал ке, весь ӧй вузысалзы ук.Нош пичиосмы маке мында. Гуртамы улӥсез ик 1 сюрс вылын. Школалэн юртэз интые нылпи сад усьтӥзы, азьвылэз туж вуж вал ни уго. Озьы ке но садэ черод вань ик. Адямиос паймыса нылпиоссэс Иже я Дэрие нулло ни. Та но уг юртты. Ураметӥ тэшкылиосмы солань-талань ветло. Пуны ферма доры но сузьтӥсько. Кышкыт югдурмы сярысь ёрос прокуратурае но чагиськыны ветлӥмы вал ни. Толыкез ӧйлась. Но тӥ юалляське азьвыл бригадирмылэсь Тамара Перевощиковалэсь. Со колхозмы сярысь рос-просгес вералоз. Нош предмес утчаны эн ик выре. Олин фамилиен  кузёмы Ижын, - шуо гуртын улӥсьёс.Тамара Леонидовнаез шедьтыны шуг ӧй вал. Секыт йӧтӥз мукетыз: юалляськыны. Нырысь-валысь шуиз: мон аслым уж шедьтӥ ни - заправкаын тыршисько, колхозмы борды выльысь нориськеме чик уг поты. Воксё со сярысь вунэтысал, пе. Бератаз тымиськем кӧтӝожез кыре ачиз кисьтӥськиз:- Мынам бригадаысьтым 80 мурт туннэ пуке ужтэк. (Колхозамы куинь бригада вал.) 4 адями гинэ интыяськыны быгатӥз, - веранзэ мытӥз Тамара Перевощикова. - Та пумысен кытчы но ӧм вазиськылэ ни, югдур интыысьтыз уг вырӟы. Уз но вырӟы ни, дыр. Ваньзылы сямен уго пенсиозь одӥг я кык ар сяна кылемын ӧвӧл. Туэ ар понна ке но уждун тырысалзы ке, калыклэн огдырлы ке но йыр висёнэз бырысалыз. Пунэмъёссэс ке но берыктысалзы ук.Йыр кур огвакытэ ужам предмылы. Трос миллион манетэз кисыяз понэм. Та пумысен монэ Дэри ёрос прокуратура но кысказ. Паймо: кытчы со быдӟа коньдон пыремын? Предмы валэктэм: 2009-тӥ арын декабрь толэзе, пе, куазь окыт вал, бусыос ӝуазы. Декабрь толэзе кыӵе пӧсь вал меда? Серем ук со! 2010-тӥ арез ке верасалыз, ито малпаськонэ усьысал ай. Нош татын паймыны гинэ на кыле. Кивалтӥсь асьме палась ик луысалыз ке, югдур, оло, сокем  ӧй лэчытомысал. Татын вордӥськем адями аслаз гуртэз понна ваньзэ лэсьтысалыз ук. Нош милям предмы Ижысь вал...Вожпотэ соизлы но: ӵапак со миллионъёсын пунэме кылеменыз ик, колхоз куашканы ӧдъяз. Со быдӟа тыриськон ӧй луысал ке, кызьы ке улысалмы ай вылды туннэ ке но. Пудо сиён тырмыт вал. Бусыос кизиськизы. Нош туннэ номыр но ӧвӧл. Картошка чик ӧм мерттэ ни. Мынам бригадае 220 гектар музъем вылэ ӟег кизиз вал. Сое гинэ но туннэ октӥсь ӧвӧл. Вераськон ветлэ: бусыосмес, пе, куспазы куинь хозяйство люкиз.- Скалъёсты, кунянъёсты нош кытчы пыризы? - юасько.- Ваньмыз-ӧвӧлэз бӧксӥсьёс бригадаям 500 кузя вал. Таос пӧлысь 200-эз - скалъёс. 140-зэ, тужгес ӟечсэ, басьтӥзы шарканъёс. Документъёсты ваньзэ ачим лэсьтӥ. Одӥг кунян но, одӥг скал но мурт кисые лушкем келямын ӧй вал. Но созэ но вератэк ӧвӧл: уксёзы туннэ ке но огезлэн но вуымтэ.- Колхозникъёслы уждун чот кунян ке но ӧз люкылэ-а?- Кинлэн басьтэмез потӥз, солы сётӥзы ик. Но басьтыса но маин сюдод? Ярам, турын-куар дасялод. Но будос вылын гинэ пудоед ӟеч будоз шат?Котьма ке но фермаосмы жаль пото. Кин но каръяськемын ӧвӧл ни гидъёсын, нош отын сомында пудо вордыны луысал. Хозяйствомы выльысь мукет нимын, мукет кивалтӥсен улӟиз ке но, вузам гидъёсты берыктыны быгатоз на шат? Уг оскиськы. Нош выльзэ ӝутыны ку ай коньдон луоз. Тазьы ик бесхозной кылёз ни гуртмы.- Калыкты пуны ферма вылэ ӝожтӥське...- Ма, зэмен но паймиськомы: гурт пушкы яра шат пуны возён приют усьтыны? Зэм, адямиос вылэ огез но ӧз урдскылы на та кык ар ӵоже. Котьма ке но сюлэм интыяз ӧвӧл. Гид туж-туж вуж ни.- Кӧня бен отын пуныез?- Окты-калтыоссэ сюдыны ветлӥсь нылмуртлэсь азьвылгес юалляськи вал та пумысен. Со шуиз: ог 70. Нокин уг ик тоды, думылэмын-а соос, ӧвӧл-а.Пуны ферма котыртӥ мон но Владимир Беломорских фотографен ӵош котырски. Жуг-жаг пӧлы выем гидэ пырон пась утчаса, отӥ но, татӥ но мерским - ӧм быгатэ. Туспуктэм вылысь, оло, сокем уг адӟиськы, макем куашкан калэ вуэмын гид. Но матысен котыраз берганы ик кышкыт. Гид сисьмемын. Вӧлдэтэз тани-тани куашкалоз. Укноосыз пуосын йыгамын ик. Котьма ке но мугор юзыр-кезьыр-р-р луэ, пуны утэм куараосты кылыса. Кытысь со быдӟа куаразы потэ? Зэмен ик кышкано: таосыд борддорез йырйыса уз пасялэ-а?Вазиським Дэри ёрос прокуратурае: со быдӟа пуны ферма гуртын возьыны лэземын меда? Прокурорлэсь ужзэ быдэсъясь Вера Брускевич валэктӥз:- Пуныос вылэ ӝожтӥськыса, тямаос куриськон ӧз гожъялэ. Огзэ пусъё: пуны гид  нимысьтыз адямилэн лыдъяське ке, милям  номыр кареммы уз луы.Кин бен гидлэн кузёез? Та юанэн вазиськи Дэри ёрос муниципал кылдытэтлэн йырызлы Николай Горловлы. Таид паймиз гинэ, сыӵе приют вань шуыса. Уг, пе, тодӥськы со сярысь номыре но.Утчаськыса-утчаськыса шараяськиз ик: гидэз зэмен ик огназ адями басьтэм - Ирина. Ижысь маке. Соин пумиськыны но кылдӥз.- Тямаын улӥсьёс пӧлысь куд-огез курдало, пуныос гидысь пегӟозы но кин ке вылэ урдскозы шуыса, - ӧз ваты Ирина. - Но соос нокызьы но отысь потыны уз быгатэ - ӧсъёс-укноос рос-прос пытсамын, пелёос юн думет вылын. Соос нокызьы но лэзиськыны уз быгатэ. Со сяна, котькудӥзлы прививкаос пуктэмын, кучапи вайыны медаз быгатэ шуыса, ужрадъёс кутэмын. Мыным аслым но кудзэс ке ыштыны жаль потоз. Мон соосты вордыны трос уксёме быдтӥсько ук. Нёшто  коньдонме кисьто но пуныме ураме юнме лэзё? Пуныосты возьыны мыным нокин но уксё уг висъя. Ваньзэ лэсьтӥсько ачим чотын но аслам мылкыдыя. Юристлэсь но, биологлэсь но дипломзэ басьтӥ, но та удысъёс огез но сюлэмам ӧз лякиське. Ньыльпыдоосты яратӥсько. Соосты утён-чаклан понна ик усьтӥ приют нерге. Зэм, гуртоос пӧлысь куд-ог шӧртчиос меӵкытъяло ик: пуныослы сомында коньдондэ кисьтатозь, луӵӵе милемлы, пе, люкылы вал. Нош асьсэды юрттыны косӥськод ке, уксёен ке но гочатӥськод, уг лыкто. Тани али утчасько липет кышъясь. Ялон но оши ни. Асьсэос ужтэк пуко. Нош дорам уг лыкто.Кӧня пуныды шуыса юанлы Ирина вераз: куамын. Собере йылтӥз:- Кин соосты лыдъя. Я капка доры кин ке вордоссэ куштыса кельтэ, я ачим машина улэ шедемзэ шедьтӥсько, эшъёсы юрттэмъя сое эмъясько но липет улэ каръясько. Кин но со дорам лыктэ, вай пуныдэ вордыны шуыса, куре. Сётӥсько. Соин ик лыдзэс уг тодӥськы.Озьы но, тазьы но портыны выри Ириналэсь, кин юрттэ солы коньдонэн шуыса. Со пумозяз танӥськиз: нокин, пе. Нош сюлэм уг оскы. Одӥг пуныез будэтыны гинэ но асьмеос ум вормиське ай, нош со - куамынзэ. Одӥг прививка ик 300 манет котыр сылэ. Зэм, шуэ: школаосын но нылпи садъёсын кылем-мылем сиёнзы куштӥське, магазинъёсын вужмем товарзы кыле - ӟеч адямиос юртто ик пелёосме сюдыны, пе. Со дыре ик ачиз нокытын но рос-прос уг ужа, лэся. Пумиськонэ нылыныз ӵош лыктэм анаез но озьы вераны выриз. Таос ӵошенназы оскытыны турттӥзы, пуныос ӟеч думемын шуыса. Мылкыд карись гуртоослы, пе, гидэ ӧс пась - мед лыктозы но мед учкозы.Дэри ёрос администрациысь гурт хозяйствоя управленилэн кивалтӥсезлэн воштӥсез Алексей Гаязов кылдэм югдурлы уг паймы, шӧдске. «Россия» одӥг нуналскын пеймыт гуэ ӧз питыра ук. Котьма ке но ӟудэ: кин утялтоз хозяйстволэсь тысен бусыоссэ?- 384 гектар музъем вылэ кизем ӟег кемалась возьма ни октэмез, - шуэ кивалтӥсь. - Но со борды басьтӥськыны туннэ нокин но дась ӧвӧл. «Россия» хозяйствоын али чиньыен лыдъямон гинэ на ужасез: бухгалтер, кивалтӥсь но солэн воштӥсез. Банкрот кылемын ук, ӵапак таин герӟаськем ужпумъёссэс йылаз-пумаз вутто. Бусыоссэс но уг вунэто. Но туж бадӟым дун пукто. Шуом, базарын 1 килограмм тысь 1 манет но 80 копейка сылэ ке, кивалтӥсьёс чик утялтымтэ, бусыын будӥсь ӟегзэс 3 манет тыр дунъяло. Асьсэлэн техниказы но тыро-пыдо ӧвӧл. Кин таӵе дунэн тэрытӥськоз меда? Соин ик туннэ шуг вераны, кин утялтоз бусыез.Пуныослэн гинэ нокыӵе сюлмаськонзы ӧвӧл, шӧдске...Елена Сараматова. Туспуктӥз Владимир Беломорских.  